Mõtlen sageli Fred Jüssi sõnadele, kui ta valulikult ütleb, et ei taha enam minna oma kunagistele radadele, sest seal haigutab tühjus, metsa enam pole. Tunnen endalgi süüd aastatetaguste otsuste pärast, mil kergekäeliselt sai kodumetsas raieid ette võetud. Otsekui süü lunastuseks olen viimastel aastatel püüdnud seda heaks teha metsaistutusega ammu kasutusest väljas olevatele võssakasvanud põllumaadele. Töö ja hool  ning rõõm noorest kasvama läinud metsast toovad tasapisi hingerahu tagasi.